GHEORGHE GROSU - scriitor, editor, epigramist

GHEORGHE GROSU

– scriitor, editor, epigramist –

Născut la 28 ianurie 1927, în satul Mănăstirea, comuna Dagâţa, judeţul Iaşi. A urmat şcoala primară în satul Mănăstirea, Liceul “Nicolae Bălcescu” din oraşul Dej, Şcoala Militară de Ofiţeri M.F.A., un curs academic la Academia Militară Bucureşti.

Este membru al Uniunii Scriitorilor şi al Uniunii Epigramiştilor din România, membru al mai multor cenacluri literare.

Publică din anul 1955 în revistele de umor, literare, almanahuri şi publicaţii judeţene.

Este inclus în peste 50 de antologii şi publicaţii colective.

Cărţi apărute: „Albe şi colorate”, la Editura Eminescu, în anul 1981; „Noduri gordiene”, la Editura Doris, în anul 1993; „Paie pe foc”, la Editura Arc 2000, în anul 2006; „Cineva sună la uşă”, la Editura Semne, în anul 2008: „Rondeluri”, 2012, „Secvenţe Literar-Umoristice”, 2013.

Opinii despre autor: Gheroghe Grosu şi-a ales un gen literar ingrat. Rareori ne place umorul altora. Îmi plac epigramele lui Grosu. Au haz. Hazul nu se învaţă, desigur, sunt oameni care se nasc cu el, alţii care se nasc cu spaima de umor.

Dan Grigorescu

Caricatură de Al. Clenciu

Bucurie

Şi-a luat maşina asta.

Bucurie! Un deliciu!

Nu s-a bucurat nevasta,

Cât colega de serviciu.

Montană

L-am invitat la Babe, sus,

Iar el, indiferent, mi-a spus:

– Am fost odată pe la ele!

Pe-atunci erau mai tinerele!

Motivul

– De ce-ntreabă Nicuşor,

Barza stă într-un picior?

– Îţi spun, că eşti curios:

Fără picior cade jos.

Vigilenţă

Paznicul, la puşcărie,

Zi şi noapte-i vigilent;

Dacă intră – cine ştie? –

Un corupt din Parlament…

Pe gânduri…

Când stau adesea şi privesc

Globul nostru pământesc

Văd că partea lui uscată

De mulţi proşti e ocupată.

Adevăr

Minciunile sunt gogoşi

Făcute de mincinoşi:

Aluatu-i preparat

Şi-n Cameră şi-n Senat.

Hotărâre

Zise că nu mai fumează,

Începând de azi, deloc.

Ţigara îl enervează

Şi de-o vede, îi dă foc.

Of, întreţinerea

Nu sunt lămurit deloc

Cât de mult plătesc la bloc.

O-ntrebare mă apasă

Dorm la hotel, sau acasă?

Schimbarea la faţă

Cu masaje şi pudrată

Faţa poate fi schimbată

Dar când faţa-i încruntată,

Nu se schimbă niciodată.

Contents